វេជ្ជបណ្ឌិត​បារាំង​ម្នាក់​នាំ​ឲ្យ​មាន​សេចក្តី​សង្ឃឹម​និង​ការ​រិះគន់​ការ​ស្រាវជ្រាវ​របស់់​លោក​អំពី​វីរុស​កូរ៉ូណា
នៅ​ខាង​ក្រៅ​មន្ទីរ​ពេទ្យ​​នៃ​សាកល​វិទ្យាល័យ​ក្រុង Marseille ​ជា កន្លែង​ដែល​លោក​ធ្វើការ​នោះ​ ​ មនុស្ស​​ឈឺ​និង​ភ័យ​ខ្លាច​​ឈរ​ជា​ជួរ​យ៉ាង​វែង​​រង់ចាំ​ធ្វើតេស្ត​ជា​រៀង​រាល់​ថ្ងៃ​រក​មេរោគ ​COVID-19។​
ប៉ារីស — កាលពីខែកុម្ភៈ វេជ្ជបណ្ឌិតបារាំងឈ្មោះ Didier Raoult អ្នកជំនាញខាងការសិក្សាអំពីប្រព័ន្ធខាងការពាររាងកាយនិងការបង្កើតភាពស៊ាំមិនមានគណនី Twitter ទេ។ នៅពេលនេះលោកមានអ្នកគាំទ្រជាង២សែន៥ម៉ឺននាក់ ហើយនឹងមានច្រើនថែមទៀត។ វេជ្ជបណ្ឌិតបារាំងអាយុ៦៨ឆ្នាំរូបនេះបានក្លាយជាមនុស្សល្បីដែលមានគេផ្សព្វផ្សាយច្រើន ហើយក៏នាំឱ្យមានការខ្វែងគំនិតគ្នាច្រើនផងដែរនៅពេលមានវិបត្តិមេរោគកូរ៉ូណាចាប់តាំងពីលោកបានអះអាងថា ការសិក្សាស្រាវជ្រាវរបស់លោកបង្ហាញថា ឱសថប្រឆាំងនឹងជំងឺគ្រុនចាញ់អាចជួយប្រយុទ្ធប្រឆាំងនឹងជំងឺ COVID-19។ នៅខាងក្រៅមន្ទីរពេទ្យនៃសាកលវិទ្យាល័យក្រុង Marseille ជា កន្លែងដែលលោកធ្វើការនោះ  មនុស្សឈឺនិងភ័យខ្លាចឈរជាជួរយ៉ាងវែងរង់ចាំធ្វើតេស្តជារៀងរាល់ថ្ងៃរកមេរោគ COVID-19។ អ្នកជំងឺទាំងនេះទទួលការព្យាបាលពិសោធន៍គឺ ការប្រើផ្សំគ្នានូវថ្នាំ hydroxychloroquine ដែលប្រឆាំងនឹងជំងឺគ្រុនចាញ់និងថ្នាំអង់ទីប៊ីយោទិក ឈ្មោះ azithromycin ដែលបានត្រូវប្រើប្រាស់នៅក្នុងការសិក្សាស្រាវជ្រាវកម្រិតតូចដ៏ប្រញ៉ាប់ពីរដែលលោក Raoult បានដឹកនាំ ហើយដែលបានត្រូវបោះពុម្ពផ្សាយក្នុងខែមីនា។ លោក Raoult និងក្រុមអ្នកស្រាវជ្រាវរបស់លោកអះអាងថាការសិក្សាស្រាវជ្រាវបង្ហាញពី ប្រសិទ្ធភាពរបស់ថ្នាំប្រឆាំងនឹងជំងឺគ្រុនចាញ់នេះ ក្នុងការប្រឆាំងនឹងមេរោគកូរ៉ូណាហើយការផ្សំគ្នារវាងឱសថទាំងពីរនេះក៏បានផលល្អដោយបន្ថែមជាមួយការប្រើថ្នាំអង់ទីប៊ីយោទិក។ លោក Renault Muselier ជាប្រធាននៃតំបន់ Provence-Alpes-Cote d’Azur និងជាមិត្តភក្តិរបស់លោក Raoult។ លោកបាននិយាយប្រាប់កាសែត Le Journal du Dimanche ថា៖ «លោកRaoult ជាអ្នកមានទស្សនៈវិស័យ។ ហើយនេះជាអ្វីដែលធ្វើឱ្យលោកមានកម្លាំងនៅពេលសព្វថ្ងៃនេះ»។ ក៏ប៉ុន្តែពួកអ្នករិះគន់លោកនិយាយថា ក្រុមអ្នកសិក្សាស្រាវជ្រាវរបស់លោក Raoult មិនបានធ្វើតាមទម្រង់ការយ៉ាងហ្មត់ចត់ទេ គឺគ្មានក្រុមអ្នកត្រួតពិនិត្យហើយទាញលទ្ធផលដោយផ្អែកលើលទ្ធផលសិក្សាអំពីចំនួនមនុស្សតិចតួច និងមានចន្លោះប្រហោងឯទៀតៗ។ លោក Gilles Pialoux ជាប្រធានផ្នែកជំងឺឆ្លងនៃមន្ទីរពេទ្យ Tenon នៅក្នុងក្រុងប៉ារីស។លោកបាននិយាយប្រាប់ទូរទស្សន៍ BFMTV ថា«វិធីសិក្សាស្រាវជ្រាវនេះមិនច្បាស់លាស់ទេ។ លទ្ធផលនៃការស្រាវជ្រាវមិនគួរជាអ្វីដែលធ្វើឱ្យប្រជារាស្ត្រមានសេចក្តីសង្ឃឹមដោយផ្អែកលើការសាកល្បងស្មានៗនោះទេ»។ មិនមែនជារឿងចម្លែកទេដែលលោក Raoult ប្រធានផ្នែកទប់ទល់នឹងជំងឺឆ្លងនៅឯមន្ទីរពេទ្យ La Timone នៅក្នុងក្រុងMarseille មានរឿងចម្រូងចម្រាសឬមានគេសរសើរនោះ។ លោកបានកើតនៅក្នុងក្រុង Dakar ប្រទេស សេណេហ្កាល់ ក្នុងទ្វីប អាហ្វ្រិក។ លោកមិនបានរៀនចប់វិទ្យាល័យទេនៅពេលលោកមានវ័យក្មេងហើយលោកបានបម្រើការក្នុងនាវាជំនួញបារាំងពីរបីឆ្នាំនៅមុនលោកទៅរៀននៅឯមហាវិទ្យាល័យវេជ្ជសាស្ត្រ។ កាលពីពីរបីឆ្នាំកន្លងទៅនេះ លោកបានទុកសក់ពណ៌សក់ពោតយ៉ាងវែងបានទុកពុកមាត់និងពុកចង្កាហើយគេបានរាយការណ៍ថា លោកបាននិយាយថា លោកធ្វើដូច្នេះដើម្បីធ្វើឱ្យអ្នកកាន់អំណាចមួរម៉ៅ។ ការស្រាវជ្រាវរបស់លោកដែលធ្វើឱ្យលោកបានទទួលបានរង្វាន់ រួមមានការរកឃើញមេរោគធំៗនិងបាក់តេរីថ្មីៗ។ លោកបានបោះពុម្ពផ្សាយអត្ថបទស្រាវជ្រាវជាច្រើន ទោះណាជាការស្រាវជ្រាវទាំងនេះបាននាំឱ្យមានការរិះគន់ថា មិនមានភាពហ្មត់ចត់ក៏ដោយ។ លោក Raoult ក៏បានសាកសួរអំពីការប្រែប្រួលធាតុអាកាសដែរ។ កាលពីខែមករា លោកបានបដិសេធការរាលដាលដំបូងនៃមេរោគកូរ៉ូណានៅក្នុងក្រុង Wuhan ប្រទេសចោនដោយនិយាយថា វាជាការបំផ្លើសហួសការណ៍ពិត ហើយនៅពេលដែលលោកបានត្រូវបញ្ចូលក្នុងក្រុមរបស់រដ្ឋាភិបាលនៃពួកអ្នកជំនាញខាងសុខាភិបាលប្រឆាំងនឹងមេរោគកូរ៉ូណា គេរាយការណ៍ថា លោកឋិតនៅឆ្ងាយពីក្រុមនេះដោយមិនបានចូលរួមក្នុងការប្រជុំរបស់ក្រុមនេះទេកាលពីពេលថ្មីៗនេះ។ លោក Raoult បាននិយាយប្រាប់សារព័ត៌មាន La Provence ថា៖ «ខ្ញុំមិនរវល់នឹងអ្នកឯទៀតនិយាយអំពីខ្ញុំទេ។ ខ្ញុំមិនមែនជាអ្នកខាងក្រៅទេ។ ខ្ញុំជាមនុស្សម្នាក់ដែលមានការជឿនលឿនជាងគេ»។ ក្រោយការរកឃើញដំបូងៗរបស់លោក Raoult បានត្រូវបោះពុម្ធផ្សាយនៅក្នុងទស្សនាវដ្តីInternational Journal of Antimicrobial Agent កាលពីពាក់កណ្តាលខែមីនា  លោក Trump បាននិយាយតាម tweet ថា ការប្រើផ្សំគ្នានៃឱសថទាំងពីរដែលលោក Raoult បានសាកល្បងអាចក្លាយជា«ទម្រង់ការធំបំផុតក្នុងការប្តូររបៀបព្យាបាល»ក្នុងប្រវត្តិវេជ្ជសាស្ត្រ។ ចាប់តាំងពីពេលនោះមកស.រ.អា.និងប្រទេសបារាំងបានអនុញ្ញាតឱ្យមានការប្រើថ្នាំhydroxychloroquine និង chloroquine ដោយមានកម្រិតនិងនៅពេលមានអាសន្នក្នុងការព្យាបាលអ្នកជំងឺធ្ងន់ធ្ងរបំផុតនៃជំងឺ COVID-19។ កាលពីថ្ងៃចន្ទទី៣០ខែមីនា ទីភ្នាក់ងារម្ហូបអាហារបារាំងបានព្រមានអំពីផលអាក្រក់ប្រកបដោយគ្រោះថ្នាក់នៃការប្រើថ្នាំទាំងពីរនេះ។ ក៏ប៉ុន្តែពួកសាធារណជនបានបដិសេធការរឹតត្បិតបែបនេះ។ ឱសថដ្ឋាននានាបានរាយការណ៍អំពីការប្រញ៉ាប់ប្រញ៉ាល់ទិញថ្នាំ Plaquenil ដែលជាឈ្មោះម្យ៉ាងទៀតនៃថ្នាំ hydroxychloroquine ដែលធ្វើឱ្យអ្នកជំងឺឯទៀតៗដែលអាស្រ័យលើថ្នាំនេះយូរមកហើយនោះ មានការបារម្ភ។ ការសិក្សាស្រាវជ្រាវថ្មីៗនិងធំជាងមុនកំពុងមានធ្វើនៅក្នុងទ្វីបអឺរ៉ុបនិងនៅស.រ.អា.ដើម្បីឱ្យដឹងថាតើការរកឃើញរបស់លោកRaoult ក្នុងចំណោមការរកឃើញឯទៀតៗ អាចត្រូវបានបញ្ចូលក្នុងការស្រាវជ្រាវទ្រង់ទ្រាយធំទេ។ នៅពេលជាមួយគ្នានោះ លោកបានល្បីឈ្មោះដូចតារាតន្ត្រីរ៉ុកដែរ។ ពួកអ្នកគាំទ្រលោកច្រើននាក់រួមបញ្ចូលលោក Dieudonne អ្នកកំប្លែកបារាំងដ៏ចម្រូងចម្រាស ពួកអ្នកទ្រទ្រង់នយោបាយស្តាំជ្រុល លោក Eric Cantona អតីតជើងឯកកីឡាបាល់ទាត់និងអ្នកនយោបាយសំខាន់ៗមួយចំនួនដែលខ្លះបានទទួលការព្យាបាលសាកល្បងរបស់លោក Raoult នៅក្រោយមានជំងឺ COVID-19។ លោក Christian Estrosi ដែលជាអភិបាលក្រុង Nice បាននិយាយតាម tweet ថា៖ «សូមអបអរសាទរលោក Raoult Didier និងក្រុមរបស់លោក។ ខ្ញុំមានមោទនភាពដែលបានរួមប្រយុទ្ធជាមួយលោក»។ ក៏ប៉ុន្តែពួកអ្នកជំនាញខាងវេជ្ជសាស្ត្រមួយចំនួនដែលមិនសូវរំភើប ដោយបានសាកសួរអំពីភាពគួរឱ្យជឿទុកចិត្តនៃការសិក្សាស្រាវជ្រាវរបស់លោក Raoult ដែលលើដំបូងមានទាក់ទិននឹងអ្នកជំងឺតែ២០នាក់ប៉ុណ្ណោះ។ នៅក្នុងការឆ្លើយតបនឹងលទ្ធផលនៃការសិក្សាស្រាវជ្រាវលើកទីពីររបស់លោក Raoult ដែលមានទាក់ទិននឹងអ្នកជំងឺ៨០នាក់  លោក Francois Balloux នៃសាកលវិទ្យាល័យក្រុងឡុងដ៍ប្រទេសអង់គ្លេសបានសរសេរតាម tweet ថា៖ «ខ្ញុំបារម្ភថាការណ៍នេះមិនធំដុំទេ»។ ដោយត្រូវបានចេញផ្សាយកាលពីថ្ងៃសុក្រទី២៧ ខែមីនា  ការសិក្សាស្រាវជ្រាវនេះបានអះអាងថា  ភាគច្រើននៃពួកអ្នកជំងឺដែលបានទទួលការព្យាបាលដោយការប្រើផ្សំគ្នានៃឱសថទាំងនេះ បានទទួលលទ្ធផលល្អ។ ក៏ប៉ុន្តែលោក  Balloux បានកត់សម្គាល់ថា ពួកអ្នកជំងឺដែលបានទទួលការព្យាបាលសាកល្បងនេះមានរោគសញ្ញាតិចតួចនៃមេរោគកូរ៉ូណា ហើយទំនងជានឹងធូរស្រាលឡើងវិញជាមិនខាន៕